<header data-type="book">
<h1>傷寒心要</h1>
<dl class="元資料">
<div><dt>作者</dt><dd>劉完素</dd></div>
<div><dt>朝代</dt><dd>金</dd></div>
<div><dt>年份</dt><dd><data value="1234">公元1234年</data></dd></div>
<div><dt>底本</dt><dd>電子文本整理自行政院中醫藥委員會94年文本CM023</dd></div>
</dl>
</header>
<h2>（第一章）傷寒心要論</h2>
<p>夫傷寒者，前三日在表，法當汗：可用雙解散連進數服必愈，若不解者，病已傳變，後三日在裏，法當下。殊不知下之太早，則表乘虛入裏，遂成結胸虛痞、懊憹、斑疹、發黃之證，輕者必危，危者必死，但當以平和之藥宣散其表，和解其裏，病勢或有汗而未愈，或無汗而愈，當用（二）小柴胡、涼膈、天水三藥合而服之。</p>
<p>病若半在表半在裏，法亦當和解：（三）小柴胡、涼膈主之。若裏熱微者則當微下：（四）大柴胡合解毒湯主之。熱勢未退：又以大柴胡合三一承氣下之，兩除表裏之熱。病至七八日裏證已甚，表熱漸微，脈雖浮數：則以三一承氣合解毒下之。</p>
<p>其病胸膈滿悶，或喘或嘔，陽脈緊甚者：（七）可用瓜婁（蒂）散涌之。</p>
<p>吐下三法之後別無異證者：涼膈散調之。</p>
<p>病熱已去微熱者：以益元散服之，無令再病，此傷寒治法之大要也。</p>
<p>或傷風自汗脈浮緩者：（十）雙解去麻黃以汗之。</p>
<p>其病半表半裏：（十一）白虎湯和解之。</p>
<p>病在裏脈沉細者，無問風寒暑濕，或表裏證俱不見，或內外諸邪所傷，有汗無汗心腹痛滿，譫語煩躁畜熱內盛，但是脈沉者，並用（十二）承氣合解毒下之。</p>
<p>或中暑自汗：解以白虎湯。（直格云：夏至前為濕，夏至後為暑，是以至後不用白虎。宜乎？局方云：立秋後不用白虎。子和云：若有白虎證亦不用乎，卻用詳審之耳。）</p>
<p>白虎解後：以五苓合天水調之，多進數服無妨。</p>
<p>或腹脹滿脈沉者：亦當承氣合解毒微下之。</p>
<p>或發汗之後熱不解，脈尚浮者：（十六）白虎加蒼朮再解之。</p>
<p>或裏熱內盛，陽厥極深，皆因失下而成此證，以致身冷脈微，昏懵將死，切不得以寒藥下之，誤下即死。</p>
<p>一輩庸醫妄言是陰厥，便欲易換用玄武、四逆溫熱之劑投之，下咽立死，殊不知此證乃陰耗陽竭，陰氣極弱謂之耗，陽厥極深謂之竭，畜熱怫鬱，將欲絕者，當此之證，寒劑熱劑俱不可投，但進涼膈解毒（十七）以養陰退陽，宣散畜熱，脈氣漸生，得大汗而愈；有無汗、氣和而愈者。未愈卻解毒合承氣（十八）下之，次以解毒涼膈天水合而為一（十九），調和陰陽，洗滌臟腑，則其他別證自不生矣。</p>
<p>有大下之後，熱不退，再三下之熱愈盛，若下之不愈，脈微氣虛力弱，不加以法，則無可生之理，若輟而不下，則邪熱極盛，陰氣極衰，脈息斷絕，必不可救。似此之證，是下之亦死，不下亦死，醫者到此，活人殺人一彈指間，其不至手足失措者幾希矣。（直格云：傷寒汗後，汗出不解或反不汗，脈尚浮，白虎加蒼朮湯解之。又按餘論云：傷寒下後，自汗虛熱不已，白虎加蒼朮人參，一服如神，汗止身涼，此通仙之法也。如此則汗下之後，熱不退，不問有汗無汗宜白虎，如加蒼朮解之，又加人參亦妙，仍服涼膈解毒調之。）</p>
<p>經云：三下而熱不退者即死，後人有四五次下，以十數行而生者，此乃誤中耳，活者未一二，死者千百，後學切不可以為法。但當依前用解毒合涼膈調之，使陽熱徐退陰脈漸生，庶不失人命。</p>
<p>若傷飲不解散成結胸之證，臨時擇用（二十）大小陷胸湯丸累下之；脈浮者，不可下，是表證未出，小柴胡合小陷胸湯（二十一）投之；脈雖浮而熱大極者（二十二），承氣徐徐疏利之。</p>
<p>或有留飲過度，濕熱內生，自利不止，其熱未退，（二十三）解毒湯治之。</p>
<p>陽毒生斑，（二十四）涼膈加當歸。</p>
<p>怫鬱熱盛在表，燥而無汗，濕熱在裏不能發於外，相搏遂成發黃，（二十五）茵陳湯調五苓散，甚者，（二十六）茵陳合承氣下之。</p>
<p>煩心不得臥，（二十七）梔子湯。誤下太早，遂成結胸虛痞（二十八），涼膈加枳殼桔梗。剛柔二痓，譫語發狂、踰垣赴井，皆陽熱極盛者（二十九），承氣合解毒下之。</p>
<p>汗下之後煩渴飲水，則（三十）涼膈減桂、五苓、甘露、益元選而用之。小便不通，五苓泄之。大便閉結，承氣下之。更有外證，加減通聖方內隨證用藥。</p>
<p>婦人證治皆然，惟孕婦三四月並七八月不用硝，其餘月分用之無妨。</p>
<p>小兒減劑服之。</p>
<p>此中有古人治傷寒不傳之妙，後之學者其慎寶之。</p>
<h3>（第一節）</h3>
<h4>第一  雙解散</h4>
<p>防風通聖散</p>
<p>防風（去蘆），川芎，當歸（焙），赤芍藥，大黃，麻黃，連翹，芒硝（半兩），石膏，黃芩（去腐），桔梗（一兩），甘草（二兩），滑石（三兩），荊芥，白朮，梔子（二錢半）</p>
<p>右為散，每服三錢，水一盞，薑三片，煎六分溫服。大黃芒硝麻黃三味對證旋入，自利去大黃芒硝，自汗去麻黃。</p>
<p>天水散，益元，六一</p>
<p>滑石（六兩），甘草（一兩）</p>
<p>右為末，每服三錢，溫蜜水調，暑月冷水亦可。和解傷寒傷風，發汗蔥白五寸，豆豉五十粒，煎一盞調四五錢，並三服，解利為度，加薄荷尤妙。</p>
<p>通聖合益元</p>
<p>右七兩和勻，每服三錢，水一盞半，蔥白五寸，豆豉五十粒，薑三片，煎一盞溫服。</p>
<h4>第二  小柴胡涼膈天水合服</h4>
<p>小柴胡湯</p>
<p>北柴胡（三兩），黃芩，人參，半夏，生薑，甘草，大棗（一兩）</p>
<p>右為散，每服五錢。</p>
<p>涼膈散</p>
<p>連翹（二兩），梔子，大黃，薄荷，黃芩（一兩），甘草，芒硝</p>
<p>右為散，每服三錢，水一盞，煎七分，入蜜少許，竹葉五片。</p>
<h4>第三  涼膈合小柴胡</h4>
<h4>第四  大柴胡合黃連解毒湯</h4>
<p>大柴胡湯</p>
<p>柴胡（去苗），大黃（半兩），黃芩，白芍藥（一分），半夏（泡七次二錢），枳實（生三錢）</p>
<p>右為散，分三服，水一盞半，生薑三片，大棗一枚，煎半盞溫服。</p>
<p>黃連解毒湯</p>
<p>黃連，黃柏，黃芩，梔子（等分）</p>
<p>右為散，每服一兩，水一盞，煎五分溫服。</p>
<h4>第五  大柴胡合三一承氣湯</h4>
<p>三一承氣湯</p>
<p>大黃，芒硝，厚朴，枳實（各半兩），甘草（一兩）</p>
<p>右剉每服二錢半，水一大盞，薑三片，煎六分，入硝再煎一二服。</p>
<h4>第六  承氣合解毒湯</h4>
<h4>第七  瓜蒂散</h4>
<p>瓜蒂，赤小豆（等分）</p>
<p>右為末，豆豉湯調下一錢，未吐再服。</p>
<h4>第八  涼膈散</h4>
<h4>第九  益元散</h4>
<h3>（第二節）風</h3>
<h4>第十  雙解散</h4>
<h4>第十一  白虎湯</h4>
<p>知母（一兩半），甘草（一兩），粳米（一合），石膏（四兩）</p>
<p>右剉每服五錢，水一盞，煎六分溫服</p>
<h4>第十二  承氣合解毒湯</h4>
<h3>（第三節）暑</h3>
<h4>第十三  白虎湯</h4>
<h4>第十四  五苓散合天水散</h4>
<p>五苓散</p>
<p>豬苓，茯苓（三錢去皮），官桂（一分），澤瀉（一兩），白朮（一錢，活人書三分，宣明論半錢）</p>
<p>右細末。</p>
<h4>第十五  承氣合解毒湯</h4>
<h4>第十六  白虎湯加蒼朮</h4>
<h4>第十七  涼膈合解毒湯</h4>
<h4>第十八  解毒合承氣湯</h4>
<h4>第十九  解毒涼膈天水合</h4>
<h3>（第四節）結胸</h3>
<h4>第二十  大小陷胸湯丸</h4>
<p>大陷胸湯</p>
<p>大黃，芒硝（三錢），甘遂（三字七）</p>
<p>右剉四錢，水一盞，煎大黃六分，內硝再煎一二沸，內甘遂溫服，未利再與。</p>
<p>小陷胸湯</p>
<p>半夏（四錢），生薑（切），黃連（二錢），栝蔞實（半箇全剉）</p>
<p>右剉，水三盞煎栝蔞至盞半，內藥煎至一盞，分作兩服。</p>
<p>大陷胸丸</p>
<p>大黃（半兩），葶藶（二錢微炒），芒硝（一錢），杏仁（十二枚去皮尖，柰灰炒變色）</p>
<p>右大黃為末，研葶藶杏仁為膏，圓如彈子大，甘草末三字，蜜水半匙，水一盞，煎半盞，溫服一丸，一宿乃下，未利再與。</p>
<h4>第二十一  小柴胡合小陷胸湯</h4>
<h4>第二十二  承氣湯</h4>
<p>大黃（錦紋者），芒硝（朴硝有頭者），厚朴，枳實（各半兩）</p>
<p>右剉如麻豆大，分一半，用水一碗半，生薑三片，煎至六分，納硝煎一二沸，絞去滓熱。</p>
<h4>第二十三  解毒湯</h4>
<h3>（第五節）發斑</h3>
<h4>第二十四  涼膈散加當歸</h4>
<h3>（第六節）發黃</h3>
<h4>第二十五  茵陳湯調五苓散</h4>
<p>茵陳湯</p>
<p>茵陳（一兩），大黃（半兩），梔子（十枚）</p>
<p>右剉，水二盞煎一盞，溫服利為度。</p>
<h4>第二十六  茵陳合承氣</h4>
<h3>（第七節）煩心不睡</h3>
<h4>第二十七  梔子豉湯</h4>
<p>梔子（七箇剉），豆豉（二合）</p>
<p>右水二盞，先煮梔子盞半，內豉半盞。</p>
<h4>第二十八  五苓空腸煎涼膈加桔梗枳殼</h4>
<h3>（第八節）剛柔二痓</h3>
<h4>第二十九  承氣合解毒湯</h4>
<h3>（第九節）汗後煩渴</h3>
<h4>第三十  涼膈減桂，五苓，甘露，益元</h4>
<p>甘露飲</p>
<p>茯苓，澤瀉，甘草，石膏，寒水石（二兩），白朮，桂枝，豬苓（半兩），滑石（四兩）</p>
<p>右為末每服三錢，湯調，或新汲水薑湯尤妙。</p>
<p>右共十八方，如無大承氣，係第五三一承氣代之亦妙。通三十九件藥味，調理傷寒，曲盡其妙，百發百中。後之學者詳辨脈證，審而用之，起沉疴於指掌，策奇功以活人方，知其妙也。</p>
<p><b>（第十節）新增病後四方</b>小半夏湯</p>
<p>治汗下後嘔吐不已。</p>
<p>半夏（五兩），赤茯苓（三兩）</p>
<p>右剉，每服半兩，水二盞煎至一盞，浸薑汁，更煎一二沸。</p>
<p>五味子湯</p>
<p>治汗下後氣閉咳嗽。</p>
<p>五味子（半兩），麥門冬，人參，杏仁，陳皮，生薑（一錢），棗子（二枚）</p>
<p>右剉，每服二錢，水二盞煎一盞，作二服。</p>
<p>大橘皮湯</p>
<p>治汗後胃虛。</p>
<p>陳皮，甘草（一兩），人參（二兩）</p>
<p>右剉，每五錢，水盞半，薑二片，煎至一盞，溫服。</p>
<p>赤茯苓湯</p>
<p>治胸膈滿悶，頭痛已得汗者。</p>
<p>陳皮，甘草，人參，半夏，川芎，白朮</p>
<p>右剉，每服五錢，水盞半，薑三片，煎一盞溫服。</p>
<h2>（第二章）傷寒心要餘論</h2>
<p>五臟六腑應五運六氣，凡病微則當其本化，甚則兼其鬼賊之化，亢則害，承乃制，微則是其本經本臟之本化，造化之化也。病甚則如金衰不能制木，木則生火，木火者皆陽也，故風火多兼化，則風熱相搏，賊其金也。</p>
<p>臟腑之應，應乎三陰三陽，實則行乎本化之氣，瀉之衰則行其勝已之氣，瀉之是為殺其鬼賊也。</p>
<p>如諸陽畜熱，以涼膈合解毒服之，解散極熱。</p>
<p>如瀉火熱解毒，調胃承氣是也。</p>
<p>如吐法用二仙散。</p>
<p>如調理傷寒，白虎涼膈合服解之。</p>
<p>傷寒三日以裏連進雙解，如無汗必是傳變，待三四日之間，以小柴胡解表裏之熱，仍間服白虎、涼膈，蘊熱七八日之間，欲下而表證猶在，以大承氣湯、大柴胡湯雙行並煎，攻裏發表最為穩當。若是溫熱內甚自利者，止涼膈，卻進解毒，間白虎服之，或惡心乾嘔吐者，白虎大作一劑，調解毒末五錢，服之即止，大小便不通，併有腹痛不能忍者，以無灰酒煎朴硝三兩，熱服即愈，亦按從治之法也，熱中伏寒下之矣，或大承氣湯加木香瀉之尤妙。</p>
<p>傷寒失下，始病時又誤服麻黃熱劑大甚，必致熱極或有陽厥極深，身冷脈微陽極似陰之證，庸醫以為陰證是也。須當急救其陰，以白虎、涼膈日進三服，脈氣漸生身體漸溫，然後以大承氣下之。夫大承氣救急之妙劑，如咽膈吐逆不利，當令熱服開其鬱結，利而即愈也。</p>
<p>如傷寒汗下之後，自汗虛熱不止，於白虎湯加人參、蒼朮，一服如神，汗止身涼，此法至妙，不容詳盡。</p>
<p>如赤白痢先服黃連阿膠丸，次服解毒湯。</p>
<p>傷寒瘡瘍破傷風，與傷寒治法一同。但以雙解、涼膈、白虎、承氣，臨時斟酌用之，雙解、涼膈、白虎、瀉心，此理傷寒之妙劑。</p>
<p>孕婦臨月，可服益元涼胎，產後仍服如血不盡，則以涼膈與四物合煎，調理經血，甚者大承氣合四物，乃瀉中有補也。</p>
<p>涼膈同四物名玉燭散，婦人產後之妙劑。</p>
<p>涼膈四物合大承氣湯，名三和湯。</p>
<p>大承氣合四物，治婦人一切血積血聚等疾，加紅花尤妙。初生小兒五七日，有熱證不得已，只以益元散時時灌之。如小兒夜啼用涼膈調之，肚饑臨睡服。</p>
<p>凡瘡瘍癮疹，涼膈加當歸治之。</p>
<p>傷寒心要終。</p>
